Hlina, Alojz, poslanec NR SR (2013-03-15):
Jasné. Tak nech sa páči. Som rád, že pán minister tu je, lebo minulý rok som mal pocit, že preňho je trestné právo ako Mojžišove kamenné tabuľky, lebo tak sme sa vtedy pochytili, že sa to nemá meniť, takže som rád, že sme tu a otvárate Trestný zákon. A poviem potom ku koncu môjho vystúpenia, krátkeho vystúpenia, menej emotívneho jak včera, že aj čo by som predložil, prípadne ako s kolegyňou, ako pozmeňovací návrh. K tejto veci, o ktorej tu sme rozprávali, ja som bol ináč, poviem pravdu, trošku na pomedzí, ale aj po diskusii som už presvedčený, ale, žiaľ, musím povedať, presvedčený opačne, čiže na strane pána Lipšica. Presvedčený dokonca, hlboko presvedčený, i keď som bol otvorenej mysle. Je, ja to takto poviem, čoho sa aj trošku bojím, to je taká, taká, ten signál a potom poviem aj vecne, hej. Signál je napríklad to, čo ja som si raz onehdá dovolil, že som zaprotestoval proti jednému marihuanovému protestu a nemal som to robiť. Lebo tá spŕška, čo sa na mňa, a to by ste neverili, že čo sa na mňa zosunulo, som pomaly nevedel, že kde uhnúť. A takto len to poviem, splastičním to. Najskôr sa ten protest volal „Za legalizáciu marihuany“ a potom sa to switchlo, hej, pre korekciu „Protest za dekriminalizáciu marihuany“. Ja sa bojím jednej veci, že po prijatí tejto novely zákona vydáme signál a niektorí kolegovia sediaci na spravodajskej stoličke to budú ohlasovať ako víťazstvo. A to je podľa mňa veľmi nebezpečné a to je aj určitý precedens pre verejnosť, pokiaľ toto ohlásime ako víťazstvo. A ja si myslím, že táto komunikácia týmto spôsobom asi aj bude navonok púšťaná. Teraz skúsim vecne k tejto veci, ktorá tu bola, čiastočne to naznačil môj predrečník. Existuje v podnikateľskej sfére také niečo, akože objavíte nový trh. Objavíte nový trh a to znamená, že zvýšite výnosy. A ja to trošku pritiahnem za vlasy, ale v dnešnej dobe totálnych absurdít a cynizmu môžme povedať, žiaľ, s ľútosťou, že možno aj toto tu sa dá identifikovať. Znížením spodnej hranice trestu zväčšíte, objavíte nový trh pre ľudí, ktorí sa v tejto oblasti hospodárstva vyskytujú. Od právnikov, tí legálne a potom nelegálne sa v tejto oblasti vyskytujú aj sudcovia a prokurátori. Tento nový trh má dobrých klientov, lebo díleri sú poväčšine dobrí klienti. Viete, keby ste objavili nový trh u niekoho, kto, z koho nevytrasiete ani euro, tak to nemá zmysel. Avšak u týchto ľudí je vysoký predpoklad, že budú mať na zvýšené plnenie, ktoré im umožní v tom veľmi diapazóne, v tom veľkom rozsahu plávať. Je rozdiel, či dostanete 3 roky podmienečne s probačným dohľadom a ten max je, myslím, že 7 alebo koľko natvrdo. Ja neviem, kde je, v Ilave alebo kde, hej, čiže to je rádový rozdiel. A ako sa to dá celé posúdiť. Nuž včera sme tiež mali o tom určitú debatu, hovoríme tomu aj stav súdnictva. Žiaľ, pri stave dnešného súdnictva musím povedať, že je to možné posúdiť rôzne. Takže, vážení kolegovia, špeciálne zo SMER-u, naozaj v tomto prípade zvážte aj toto, či ste sa nestali súčasťou tejto hry, lebo v tomto prípade naozaj nejde o chudáka, ktorý si zoberie dve marišky do vrecka. Nejde. V tomto prípade o to nejde, lebo hovoríme o minimálnej, v tomto prípade ide o to, že objavujete nový trh. Ja nechcem povedať, nedajbože, pán kolega, že ste v konflikte. Pozrite sa, keď máte takú variáciu, že čo môže, aký trest nastať, a záleží to od posúdenia... (Reakcia ministra.) Áno. Čiže toto, vážení kolegovia, stále platí to, čo som povedal, i keď pán minister má snahu mi to vysvetliť a dovysvetľovať, ja som pozorne počúval. Stále toto nerieši, že chcete, aby chudák, ktorý má dva jointy vo vrecku, nešiel do basy. Toto nerieši. Toto rieši to, že díleri budú mať možnosť si to vybaviť, áno, a strpia nejaký ten probačný dohľad a z existujúcich výnosov proste si to zošérujú, rozdelia to medzi zúčastnené strany, ktoré im vytvorili tento nový trh. Doteraz to nebolo možné, lebo tam to bolo prudko zastavené. Teraz to možné je. Žiaľ, za normálnych okolností by ste ti toto ani v zásade nemali dovoliť povedať, leto tým by ste ako keby urážali. Žiaľ, ja si to kľudne môžem dovoliť povedať vzhľadom na skúsenosti, aké tu sú. Takže je to na, samozrejme, na vašom zvážení, že ak sa k tomu postavíte a k čomu sa chcete ako postaviť, či chcete pomáhať, alebo nechcete pomáhať. Ja tu nechcem hovoriť o príbehoch, tragédiách, o ktorých všetci dobre vieme. Ešte drobnú poznámku, aj som rozmýšľal, či ju poviem, alebo neviem, k ohlasovaniu toho takéto určitého víťazstva, nepoviem ju. Poviem to, čo som chcel povedať. Pán, ohlasujem, pán minister, že keď otvárate Mojžišove hlinené tabuľky, tak je tu taký zámer, že s kolegyňou pani Horváthovou, ktorá tomu rozumie a... (Reakcia z pléna.) ... ktorá tomu rozumie a aplikačná prax naozaj ukázala, že vznikajú problémy u ľudí, ktorí sú v kontakte s inými ľuďmi, a vznikajú štatisticky častejšie, ako vznikali doteraz, to znamená, keď už to otvárame, tak návrh bude v tom, že medzi chránené osoby sa zahrnú učitelia, tí tam nie sú, sú v inom zákone, ale v Trestnom nie sú, a zdravotníci, čo je, krátko zdôvodním, verím, že uznáme aj na určité príbehy, ktoré sme počuli, naozaj namieste. Pokiaľ sú už medzi chránenými osobami zahrnuté iné kategórie. Pán minister, chcem vás poprosiť o určitú ústretovosť v tomto. My vám návrh toho pozmeňovacieho zákona predložíme. Verím, že bude na túto tému kľudná a odborná debata. Ďakujem veľmi pekne za pozornosť. A predsa len si dovolím ešte jednu poznámku na ukončenie, lebo už viem, že je prihlásená, ak neni, za chvíľku sa prihlási tuná kolega Martvoň, ktorý povie, že, včera to tu povedal, vodu káže, vodku deťom nalieva. Vážení, ja som v čase, ja som vytvoril prevádzky, v ktorých je tisíc stoličiek a robí cirka sto ľudí. A tam vzniknú aj sedávať ľudia. V čase, keď v jednej v tej prevádzke naliali, som ja bol nad Uralom. Takže si zásadne vyprosujem, nad Uralom a mám aj palubný lístok na rozdiel od Počiatka. V čase, keď naliali jednej slečne, ja vám to poviem, boli traja, jeden bol šedivý, jedna bola úplne jasné, že má viac ako, a jedna mala údajne 16, ale nevyzerala. Moja dcéra má 16, a keď s ňou idem po meste, tak si ľudia povedia, aha, somár Hlina si narazil frajerku. Ale dobre, nech to niekto chce. Boli traja, objednali si dve vodky. Zadanie novinárov bolo jasné: načapať ma. Načapali. Ale verím, že po tomto vysvetlení, vážení kolegovia, len čistý úbožiak, čistý a absolútny úbožiak, ktorý je schopný si vytvoriť vlastné niky, ktoré si píše, že aký je schopný rečník, čistý úbožiak, ktorý sa ide najesť do McDonaldu k žene, ktorú zabezpečil, aby vyhodili, ešte tu bude niečo splietať o tom, či sa nalieva deťom! Pán kolega, ja mám iba jednu trpezlivosť. Ešte raz otvoríte tie svoje nevymáchané ústa a mne poviete, že nalievam deťom, upozorňujem vás aj pri ministrovi spravodlivosti, že mám iba jednu spravodlivosť! Ďakujem. Spravodlivosť, to určite, ale trpezlivosť!